CELEX: 62019TN0141
Language: bg
Date: 2019-03-04 00:00:00
Title: Дело T-141/19: Жалба, подадена на 4 март 2019 г. — Sabo и др./Парламент и Съвет

29.4.2019   
            
            
               BG
            
            
               Официален вестник на Европейския съюз
            
            
               C 148/60
            
         
      Жалба, подадена на 4 март 2019 г. — Sabo и др./Парламент и Съвет
      (Дело T-141/19)
      (2019/C 148/59)
      Език на производството: английски
      
         Страни
      
      
         Жалбоподатели: Peter Sabo (Тулчик, Словакия) и шест други жалбоподатели (представител: R. Smith, solicitor)
      
         Ответници: Европейски парламент и Съвет на Европейския съюз
      
         Искания
      
      Жалбоподателите искат от Общия съд да отмени разпоредбите на Директива (ЕС) 2018/2001 на Европейския парламент и на Съвета (1), които допускат енергията от горскостопанска биомаса да се отчита за целите на член 29, параграф 1, а именно: a) отчитане като принос за постигане на общата цел за 2030 г.; б) определяне на степента на съответствие със задълженията относно възобновяемата енергия и в) съответствие на условията за получаване на финансово подпомагане.
      
         Основания и основни доводи
      
      Жалбоподателите изтъкват две основания в подкрепа на жалбата.
      
                  1.
               
               
                  Първо основание: Директива 2018/2001 нарушава член 191 ДФЕС, тъй като не осигурява опазване, защита или подобряване на качеството на околната среда, не опазва здравето на човека и не се стреми към внимателното и рационалното използване на природните ресурси. С нея не се цели постигане на високо равнище за опазване на околната среда, не се осигурява поправяне на вредите при източника и прилагане на принципа на предпазните мерки или на принципа „замърсителят плаща“. Също така при нея не се вземат предвид наличните научни данни относно влиянието на изгарянето на горскостопанска биомаса върху промяната на климата.
               
            
                  2.
               
               
                  Второ основание: с Директива 2018/2001 се нарушават редица права на жалбоподателите (признати с членове 7, 10, 14, 17, 22, 24, 35 и 37 от Хартата на основните права на Европейския съюз), които са универсални и трябва да бъдат спазвани както спрямо жалбоподателите от ЕС, така и спрямо жалбоподателите извън ЕС. Тези нарушения не могат да бъдат обосновани, тъй като спорните разпоредби от обжалваната директива не са задължително или логично свързани с целите на Съюза за защита на околната среда, с които те влизат в противоречие.
               
            
         (1)  Директива (ЕС) 2018/2001 на Европейския парламент и на Съвета от 11 декември 2018 година за насърчаване използването на енергия от възобновяеми източници (ОВ L 328, 2018 г., стр. 82).